Xirivella congela impostos per a 2025 i deroga les taxes d'escola matinera i d'escola d'estiu per a alleujar la càrrega a les famílies
11 de octubre de 2024

L'ajuntament de Xirivella ha aprovat, en compliment de la Llei 7/2022 del govern central que obliga els ajuntaments a recaptar el cost total del servei de recollida de fem, la pujada de la taxa. Este increment d'obligat compliment es repercutirà al contribuent de Xirivella a partir de 2026.

La nova normativa exigeix als municipis adoptar mesures més estrictes en la gestió de residus, amb l'objectiu de reduir l'impacte ambiental i fomentar l'economia circular. Segons Guillermo Garrido, portaveu del govern municipal, aquesta llei “ve de l'any 2022 i va ser ignorada per l'anterior executiu, ara ens toca adaptar tota la normativa".

“No per pagar més es reciclarà més com pensa el govern de Sánchez. El que cal fer és incentivar el reciclatge”. Per això, el govern de Paqui Bartual ha aprovat bonificacions i deduccions del 50% de la quota, per a les quals haurà de dissenyar les ordenances reguladores. Les reduccions aniran dirigides a aquells que s'adherisquen al programa de recollida selectiva de paper i cartó, així com les famílies en situació de risc d'exclusió social, podran beneficiar d'una reducció del 50% en la quota. També s'aplicarà una bonificació similar a les empreses de distribució alimentària i restauració que col·laboren amb organitzacions no governamentals. Aquestes deduccions contribuiran a minimitzar l'impacte de la pujada de la taxa de fem.

Els interessats en acollir a estes bonificacions hauran de sol·licitar-ho l'any anterior a l'aplicació de la taxa. És a dir, per a beneficiar-se de les reduccions en el rebut de 2026, serà necessari realitzar la sol·licitud l'any 2025.

DEROGACIÓ DE LES TAXES DE L'ESCOLA MATINERA I ESCOLA D'ESTIU

També hem derogat dos taxes amb un marcat component social i familiar amb l'eliminació de la taxa de l'Escola Matinera i de l’Escola d’Estiu. “Pretenem des de l'administració secundar i aportar els recursos necessaris per a la conciliació familiar i laboral”, afig Bartual. “La derogació d'estes taxes és exemple del nostre compromís social amb les totes famílies del municipi i el seu benestar”.

Amb la implantació d'aquestes noves mesures de congelació d'impostos i supressió de taxes, Garrit confirma que per a l'any vinent 2025, “no augmentarà la càrrega fiscal als veïns i suposaran un alleujament a les famílies que són usuàries dels serveis de matinera i de l'escola d'estiu municipal”.